Andrea Bræin Hovig

Kaja Andrea Bræin Hovig (født 1973) er en norsk skuespiller, sanger og barnebokforfatter. Hun har gjort seg bemerket både på teater, film og TV. 

Hovig er utdannet ved Statens teaterhøgskole (1995–1998).

Teater 
Hovig hadde sin teaterdebut som Borghild i Kranes konditori på Det norske teatret i 1994. Etter å ha fullført skuespillerutdannelsen ved Statens teaterhøgskole ble hun i 1998 ansatt på Det norske teatret. Der spilte hun roller som Agnes i Hustruskolen, Ifigenia i Ifigenia i Aulis, Julie i Romeo og Julie, Sanna i Personkrins 3:1 og den unge kvinnen i Ein sommars dag. I 2002 spilte hun Roxie i musikalen Chicago ved Oslo Nye Teater. Hun ble ansatt ved Nationaltheatret i 2002. Der spilte hun blant annet rollen som Lena i Det kalde barnet, Fanchette i Figaros bryllup, Hilde i Fruen fra havet, Sonja i Reisen til Julestjernen, Nattergalen i Nattergalen, Regine Engstrand i Gjengangere, Elfriede Jelinek i Ulrike Maria Stuart, Rosalinde i Flaggermusen og Jack i Fluenes herre. I 2010 til 2013 spilte hun tittelrollen i Hedda Gabler, først på Malersalen, deretter på Amfiscenen og til sist på Hovedscenen. Hun har ellers medvirket i Et drømspil på Torshovteatret (2008) og i musikalen om Evert Taube på Edderkoppen (2009).

Filmografi 
Hun filmdebuterte i 2000 i antologifilmen De 7 dødssyndene, og fikk et gjennombrudd som filmskuespiller i 2012 i Dag Johan Haugeruds Som du ser meg. I 2020 vant hun Amandaprisen for beste kvinnelige hovedrolle for sin innsats i spillefilmen Håp.

Film (utvalg) 

 2000 De 7 dødssyndene : Hovmod – regi: Ørjan Karlsen
 2002 Tyven, tyven  
 2008 De gales hus – regi: Eva Isaksen
 2009 Bestevenner  
 2012 Som du ser meg (spillefilm) – regi: Dag Johan Haugerud
 2014 Det er meg du vil ha – regi: Dag Johan Haugerud
 2014 Moulton og Meg (animert kortfilm) – fortelleren  
 2016 Alt det vakre  
 2018 En affære – regi: Henrik Martin Dahlsbakken
 2019 Barn – regi: Dag Johan Haugerud
 2019 Disco – regi: Jorunn Myklebust Syversen
 2019 Håp - hovedrollen som «Aina»; regi: Maria Sødahl
 2020 Lyset fra sjokoladefabrikken – regi: Dag Johan Haugerud

TV (utvalg) 

 1999 Sejer - se deg ikke tilbake
 2007 Berlinerpoplene
 2014 Mammon
 2016–2020 Helt perfekt
 2018 Kielergata
 2020 Aldri voksen

Musikk 
Hun platedebuterte i 2003 med Hjertetvinner. I 2008 var hun med på barneplaten Magiske kroker & hemmeligheter produsert av Linn Skåber og Jacob Young, med sangen «Vinteren er her». Andre artister som var med, var Simone Larsen, Maria Haukaas Storeng, Egil Hegerberg, Venke Knutson, Alejandro Fuentes, Julius Winger, Live Maria Roggen, Jørn Christensen, Paal Flaata og Alexander Rybak.

Forfatterskap 
Hun debuterte som forfatter med barneboka Ville Wilma i 2008. Hun har senere skrevet to bøker til i denne serien. I 2015 utgav hun ungdomsromanen Vanessa Svartmo.

Familie 
Hovig er gift med jazzmusiker Andreas Utnem.

Hun er sønnedatter av komponisten Edvard Fliflet Bræin og datterdatter av arkitekten Jan Inge Hovig.

Bibliografi 
 2008: Ville Wilma – barnebok utgitt på Gyldendal, illustrert av Lene Ask. Også utgitt som lydbok
 2009: Viva la Ville Wilma – barnebok utgitt på Gyldendal, illustrert av Lene Ask. Også utgitt som lydbok
 2011: Ikke bare Ville Wilma – barnebok utgitt på Cappelen Damm, illustrert av Lene Ask. Også utgitt som lydbok
 2015: Vanessa Svartmo - ungdomsbok utgitt på Gyldendal

Utmerkelser 
 Anders Jahres kulturpris' juniorpris 2000
 Lydbokstemmen 2004 for Presten av Hanne Ørstavik
 Kanonprisen 2012 i klassen beste birolle for Som du ser meg
 Nominert til Amandaprisen 2013 i klassen beste kvinnelige birolle for Som du ser meg
 Nominert til Kanonprisen 2014 i klassen beste kvinnelige hovedrolle for Det er meg du vil ha
 Nominert til Amandaprisen 2016 i klassen beste kvinnelige birolle for Alt det vakre
 Nominert til Kanonprisen 2018 i klassen beste kvinnelige hovedrolle for En affære
 Kanonprisen 2019 i klassen beste kvinnelige hovedrolle for Håp
 Amandaprisen 2020 i klassen beste kvinnelige skuespiller for Håp
 Edith Carlmar-prisen 2020
 Haugesund Walk of Fame 2021

Referanser

Eksterne lenker 
 Andrea Bræin Hovig hos Filmweb
  

Personer fra Oslo
Norske skuespillere
Vinnere av Kanonprisen
Skuespillere ved Nationaltheatret
Norske sangere
Norske barnebokforfattere
Skuespillere ved Det Norske Teatret
Amandaprisen 2020
Amanda for beste kvinnelige hovedrolle‎